સુગ્રીવ થોડા સ્વસ્થ થઈ, હનુમાનજીને બે યુવાનો વિશે માહિતી લાવવા મોકલે છે. હનુમાનજી બ્રહ્મચારીના વેશમાં રામ-લક્ષ્મણને મળે છે અને પૂછે છે : હે મહાનુભાવ, કઠોર વ્રત - અનુષ્ઠાન કરવાવાળા તપસ્વીઓના ભગવાં વસ્ત્રમાં આપ કોણ છો ? રાજર્ષિ જેવાં ધનુષ્ય બાણ આપની પાસે છે, આપ દેવતાઓ જેવા કાંતિમય અને મહાધૈર્યશાલી મુખારવિંદ ધરાવો છો. આપના મનમાં ઊંડી ચિંતા હોય તેવું લાગે છે. આપ આ પ્રદેશમાં ક્યાંથી અને શું કામ પ્રવેશ્યા ? હવે, લક્ષ્મણજીને શ્રીરામ કહે છે : આમની વાણીથી લાગે છે કે તે અતિ ચતુર છે, શાસ્ત્રોનું જ્ઞાન ધરાવે છે. એમનો સંગાથ જેમને મળે તેમનાં સઘળાં કામ સિદ્ધ થાય. હવે તમે એમની સાથે વાત કરો. વાણી એ વ્યક્તિત્વની પરિચાયક છે. બોલીથી માણસ પરખાય જાય. પ્રથમ મુલાકાતમાં જ વાણીથી હનુમાનજીના સામર્થ્યને રામ ઓળખી ગયા. હનુમાનજીની વાણીમાં ચાર પ્રમુખ વિશેષતા સમગ્ર રામાયણમાં અનેક પ્રસંગોમાં જોવા મળે છે.